Yhteinen ehdotus NEUVOSTON ASETUS Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 muuttamisesta /* KOM/2011/0940 lopullinen - 2011/0467 (NLE) */





PERUSTELUT (1) Neuvosto antoi 2. maaliskuuta 2011 asetuksen (EU) N:o 204/2011 Libyan tilanteen johdosta määrättävistä rajoittavista toimenpiteistä noudattaakseen YK:n turvallisuusneuvoston päätöslauselmaa 1970(2011). Pankkien Central Bank of Libya ja Libyan Arab Foreign Bank varat jäädytettiin 17. maaliskuuta 2011 annetun YK:n turvallisuusneuvoston päätöslauselman 1973(2011) mukaisesti asetuksella (EU) N:o 233/2011. (2) YK:n turvallisuusneuvosto antoi 15. syyskuuta 2011 päätöslauselman 2009(2011) tarkoituksenaan tukea Libyan konfliktinjälkeistä elpymistä ja aloittaa joidenkin päätöslauselmalla 1970 ja sitä seuranneilla päätöslauselmilla määrättyjen pakotteiden purkamisen. Päätöslauselmalla 2009 mahdollistetaan tiettyjen jäädytettyjen varojen läpinäkyvä ja vastuullinen vapauttaminen talouden toiminnan elpymisen tukemiseksi. (3) YK:n turvallisuusneuvosto päätti 16. joulukuuta 2011 poistaa pankkeja Central Bank of Libya ja Libyan Arab Foreign Bank koskevat rajoittavat toimenpiteet, jotka se oli määrännyt 17. maaliskuuta 2011 annetulla päätöslauselmalla 1973(2011). Neuvosto valmistelee YUTP-päätöstä tämän YK:n päätöksen vahvistamisesta. (4) Nämä toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöönpanemiseksi tarvitaan sen vuoksi unionin lainsäädäntöä, jotta voidaan varmistaa, että talouden toimijat soveltavat niitä yhtenäisesti kaikissa jäsenvaltioissa. (5) Unionin ulkoasioiden ja turvallisuuspolitiikan korkea edustaja ja Euroopan komissio ehdottavat sen vuoksi Libyan tilanteen johdosta määrättävistä rajoittavista toimenpiteistä annetussa neuvoston asetuksessa (EU) N:o 204/2011 vahvistetuista vastaavista rajoittavista toimenpiteistä luopumista. 2011/0467 (NLE) Yhteinen ehdotus NEUVOSTON ASETUS Libyan tilanteen johdosta määrättävistä rajoittavista toimenpiteistä annetun asetuksen (EU) N:o 204/2011 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Libyan tilanteen johdosta määrättävistä rajoittavista toimenpiteistä annetun neuvoston päätöksen 2011/137/YUTP muuttamisesta […] annetun neuvoston päätöksen 2011/.../YUTP[1], ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen, sekä katsoo seuraavaa: (1) Neuvosto antoi neuvoston päätöksen 2011/137/YUTP johdosta 2 päivänä maaliskuuta 2011 asetuksen (EU) N:o 204/2011 Libyan tilanteen johdosta määrättävistä rajoittavista toimenpiteistä[2]. Asetuksessa (EU) N:o 204/2011 säädetään erityisesti pankkien Central Bank of Libya ja Libyan Arab Foreign Bank varojen ja taloudellisten resurssien jäädyttämisestä. (2) YK:n turvallisuusneuvoston päätöslauselman 2009(2011) ja päätöksen 2011/625/YUTP johdosta asetuksella (EU) N:o 965/2011 säädetään erityisesti mukautuksista tiettyjen libyalaisyhteisöjen varoihin kohdistuviin jäädytyksiin Libyan talouden elpymisen tukemiseksi. (3) YK:n turvallisuusneuvosto päätti 16 päivänä joulukuuta tekemällään päätöksellä, että pankkeja Central Bank of Libya ja Libyan Arab Foreign Bank koskevat toimenpiteet olisi päätettävä. Päätöksen 2011/…/YUTP mukaisesti asetuksen (EU) N:o 204/2011 asianomaista säännöstä olisi sen vuoksi muutettava. (4) Nämä toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöönpanemiseksi tarvitaan sen vuoksi unionin lainsäädäntöä, jotta voidaan varmistaa, että talouden toimijat soveltavat niitä yhtenäisesti kaikissa jäsenvaltioissa. (5) Tässä asetuksessa säädettyjen toimenpiteiden tehokkuuden varmistamiseksi asetuksen on tultava voimaan viipymättä, ON HYVÄKSYNYT TÄMÄN ASETUKSEN: 1 artikla Muutetaan asetus (EU) N:o 204/2011 seuraavasti: Korvataan 5 artiklan 4 kohta seuraavasti: ”4. Kaikki varat ja taloudelliset resurssit, jotka 16 päivänä syyskuuta 2011 kuuluivat seuraaville taikka olivat näiden omistuksessa, hallussa tai määräysvallassa: a) Libyan Investment Authority ja b) Libyan Africa Investment Portfolio, ja jotka mainittuna päivänä sijaitsivat Libyan ulkopuolella, pysyvät jäädytettyinä.”. 2 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL L …, … 2011, s.…. [2] EUVL L 58, 3.3.2011, s. 1.